M200

M200 on Helsingin metrossa liikennöivä sähkömoottorijuna, jossa on samankaltaisuuksia Berliinin S-Bahnin DBAG-Baureihe 481 -junamallin kanssa. Junasarjaa tilattiin vastaamaan Vuosaaren ratahaaran aiheuttamaan lisäkalustotarpeeseen, ja sitä valmistettiin 12 vaunuparia vuosina 2000–2001. Yhdessä vaunuparissa on 287 matkustajapaikkaa, joista 124 istumapaikkoja.

Junasarja tilattiin saksalaiselta Deutsche Waggonbaulta (DWA) 200 miljoonan markan hintaan. Metrojunien lopulliseksi toimittajaksi tuli kuitenkin Bombardier Transportation, joka osti DWA:n vuonna 1998 tavoitteenaan kasvattaa markkinaosuuttaan Euroopan rautatieliikennekaupoissa. Junien sähkökäytöt toimitti ranskalainen Alstom Traxis.

Junayksiköt eli vaunuparit on numeroitu HKL-Metroliikenteen käytännön mukaan niin, että kummallakin junayksikön vaunulla on oma numeronsa. Kullakin junayksiköllä on sen vuoksi kaksoisnumero, esimerkiksi 201–202.

Junayksiköitä voidaan kytkeä toisiinsa enintään kuusi, mutta alun perin Helsingin metron laituripituus rajoitti matkustajakäytössä olevien yhdistelmien pituuden kolmeen yksikköön. Junat lyhenivät kahteen vaunupariin länsimetron liikennöinnin aloittamisen myötä, sillä uuden rataosuuden asemat ovat vanhempia lyhemmät. M200-yksiköt ovat teknisesti yhteensopimattomia vanhojen M100-junien kanssa, eikä niitä voida kytkeä samaan junaan. Junat kykenevät tosin hinaamaan toisiaan tietyin lisäjärjestelyin. M200-junasarja on tarkoitus poistaa käytöstä vuosien 2029–2032 välisenä aikana, jolloin käyttöön tulee uusi M400-junasarja ja osittainen ajoautomaatio. Käytännössä tämä tarkoittaa, että ohjaamossa on jatkossakin kuljettaja, joka huolehtii turvallisuudesta ja muun muassa ovien sulkemisesta, mutta junaa ajaa tietokone, jolloin vuoroväliä voidaan lyhentää.

Peruskorjaus 

M200-junasarja peruskorjataan vuoden 2023 aikana VR FleetCaren Ilmalan toimitiloissa. Peruskorjauksen tärkein tavoite on, että junien käyttöikää saadaan jatkettua 2030-luvulle asti. VR FleetCare peruskorjasi myös Helsingin metron vanhemmat M100-metrojunat, ja M200-sarjan peruskorjaukset aloitettiin sen jälkeen, kun M100-junien uudistustyöt oli saatu valmiiksi. 

M200-juniin tehdään peruskorjauksessa monenlaisia muutoksia. Matkustamon kolikkokuvioinen lattia vaihdetaan, ja penkkejä sekä otetankoja kunnostetaan. Matkustajainformaatiojärjestelmä uusitaan, mikä tarkoittaa muun muassa linjakilpien vaihtoa. Ajovalot sekä matkustamon ja ohjaamon valot vaihdetaan ledeiksi. Ilmanvaihtoa pyritään tehostamaan vaihtamalla suodattimet ja puhdistamalla junien ilmanvaihtokanavat perusteellisesti. Peruskorjauksen yhteydessä matkustamoon tulee myös pistorasioita. M200-junien peruskorjaus koostuu kahdesta osasta: ensin tehdään kaksi prototyyppiä, ja sen jälkeen käynnistyy kymmenen vaunuparin sarjatuotantovaihe.

Lähteet 
Kuljettajan ohjekirja, M200. HKL, Bombardier. 2003. s. 19. (tekniset tiedot)

Viitteet

Aiheesta muualla 

Helsingin metro
Raideliikennekalusto